CELEX: 32021R0529
Language: hr
Date: 2020-12-18 00:00:00
Title: Delegirana uredba Komisije (EU) 2021/529 оd 18. prosinca 2020. o utvrđivanju regulatornih tehničkih standarda o izmjeni Delegirane uredbe (EU) 2017/583 u pogledu prilagodbe pragova likvidnosti i percentila trgovanja za utvrđivanje veličine karakteristične za instrument koji se primjenjuju na određene nevlasničke instrumente (Tekst značajan za EGP)

26.3.2021   
               
               
                  HR
               
               
                  Službeni list Europske unije
               
               
                  L 106/47
               
            
         DELEGIRANA UREDBA KOMISIJE (EU) 2021/529
         оd 18. prosinca 2020.
         o utvrđivanju regulatornih tehničkih standarda o izmjeni Delegirane uredbe (EU) 2017/583 u pogledu prilagodbe pragova likvidnosti i percentila trgovanja za utvrđivanje veličine karakteristične za instrument koji se primjenjuju na određene nevlasničke instrumente
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (1), a posebno njezin članak 9. stavak 5. treći podstavak,
         budući da:
         
                     (1)
                  
                  
                     Delegiranom uredbom Komisije (EU) 2017/583 (2) utvrđuju se zahtjevi u pogledu transparentnosti koji se primjenjuju na obveznice, strukturirane financijske proizvode, emisijske jedinice i izvedenice. Kako bi se osigurala neometana provedba tih zahtjeva, tom delegiranom uredbom predviđeno je godišnje postupno uvođenje određenih pragova za transparentnost tijekom razdoblja od četiri godine, s početkom od 2019. Tim pristupom u fazama omogućuje se postupno proširenje primjene odgovarajućih obveza u pogledu transparentnosti. To se posebno odnosi na kriterij „prosječnog dnevnog broja transakcija”, koji se upotrebljava za utvrđivanje obveznica za koje postoji likvidno tržište, i percentile trgovanja, koji se upotrebljavaju za utvrđivanje veličine karakteristične za instrument koja omogućuje izuzeće od obveza u pogledu transparentnosti prije trgovanja.
                  
               
                     (2)
                  
                  
                     Prema tom postupnom pristupu prelazak u sljedeću fazu nije automatski. Europsko nadzorno tijelo za vrijednosne papire i tržišta kapitala (ESMA) Komisiji mora dostaviti godišnju procjenu primjerenosti prelaska u sljedeću fazu. ESMA u procjeni mora analizirati razvoj volumena trgovanja predmetnim financijskim instrumentima u trenutačnoj fazi i predvidjeti mogući učinak koji bi prelazak u sljedeću fazu mogao imati na raspoloživu likvidnost i na sudionike na tržištu. Ako je to opravdano, ESMA je dužna zajedno s izvješćem dostaviti revidirani regulatorni standard za prelazak u sljedeću fazu.
                  
               
                     (3)
                  
                  
                     ESMA je Komisiji 23. srpnja 2020. dostavila procjenu i revidirane regulatorne standarde. ESMA je zaključila da se između 0,15 % i 0,31 % obveznica kojima se trgovalo u razdoblju od četvrtog tromjesečja 2018. do trećeg tromjesečja 2019. smatralo likvidnima u skladu s kriterijima koji se primjenjuju u fazi S1. Prelazak u fazu S2 znači povećanje od približno 50 %. U pogledu veličine karakteristične za instrument ESMA je zaključila da se u fazi S1 na 16 % zamišljenog volumena trgovanja državnim obveznicama i 6 % zamišljenog volumena trgovanja ostalim obveznicama primjenjivalo izuzeće koje se odnosi na veličinu karakterističnu za instrument. Prelaskom u fazu S2 trebalo bi se postići da manje transakcija obveznicama ispunjava uvjete za to izuzeće.
                  
               
                     (4)
                  
                  
                     Uzimajući u obzir ESMA-inu procjenu, primjereno je prijeći u fazu S2 za utvrđivanje obveznica za koje postoji likvidno tržište i za veličinu karakterističnu za instrument za obveznice. Prelaskom u fazu S2 trebala bi se povećati razina transparentnosti na tržištu obveznica, a ne bi se negativno utjecalo na likvidnost. Međutim, s obzirom na to da su za nevlasničke instrumente koji nisu obveznice prvi godišnji ESMA-ini izračuni transparentnosti objavljeni tek ove godine, za druge razrede financijskih instrumenata nije bilo dovoljno dokaza za prelazak u fazu S2.
                  
               
                     (5)
                  
                  
                     Delegiranu uredbu (EU) 2017/583 trebalo bi stoga na odgovarajući način izmijeniti.
                  
               
                     (6)
                  
                  
                     Ova se Uredba temelji na nacrtu regulatornih tehničkih standarda koji je ESMA dostavila Komisiji.
                  
               
                     (7)
                  
                  
                     ESMA je provela otvorena javna savjetovanja o nacrtu regulatornih tehničkih standarda na kojemu se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (3),
                  
               DONIJELA JE OVU UREDBU:
         
            Članak 1.
            Izmjene Delegirane uredbe (EU) 2017/583
            Članak 17. Delegirane uredbe (EU) 2017/583 mijenja se kako slijedi:
            
                        (a)
                     
                     
                        stavak 1. zamjenjuje se sljedećim:
                        
                           „1.   Za utvrđivanje obveznica za koje ne postoji likvidno tržište za potrebe članka 6. i u skladu s metodologijom iz članka 13. stavka 1. točke (b), pristup za kriterij likvidnosti „prosječni dnevni broj transakcija” upotrebljava se primjenom „prosječnog dnevnog broja transakcija” koji odgovara fazi S2 (10 dnevnih transakcija)”.
                        
                     
                  
                        (b)
                     
                     
                        stavak 3. zamjenjuje se sljedećim:
                        
                           „3.   Za utvrđivanje veličine karakteristične za financijski instrument za potrebe članka 5. i u skladu s metodologijom iz članka 13. stavka 2. točke (b) podtočke i., pristup za percentil trgovanja koji treba primijeniti upotrebljava se primjenom percentila trgovanja koji odgovara fazi S2 (40. percentil).
                           Za utvrđivanje veličine karakteristične za financijski instrument za potrebe članka 5. i u skladu s metodologijom iz članka 13. stavka 2. točke (b) podtočaka ii., iii. i iv., pristup za percentil trgovanja koji treba primijeniti upotrebljava se primjenom percentila trgovanja koji odgovara fazi S1 (30. percentil).”
                        
                     
                  
         
            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 18. prosinca 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 173, 12.6.2014., str. 84.
         
         
            (2)  Delegirana uredba Komisije (EU) 2017/583 оd 14. srpnja 2016. o dopuni Uredbe (EU) br. 600/2014 Europskog parlamenta i Vijeća o tržištima financijskih instrumenata u pogledu regulatornih tehničkih standarda u vezi sa zahtjevima u pogledu transparentnosti za mjesta trgovanja i investicijska društva u odnosu na obveznice, strukturirane financijske proizvode, emisijske jedinice i izvedenice (SL L 87, 31.3.2017., str. 229.).
         
            (3)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).